हिटलर समर्थक है आरोपी, कहा- बाइडेन को मारना चाहता हूं, 6 महीने से तैयारी कर रहा
US White House Security Barrier Truck Accident Case अमेरिका में मंगलवार को 19 साल के युवक ने व्हाइट हाउस के पास एक सिक्योरिटी बैरियर में ट्रक से टक्कर मार दी। पुलिस ने तुरंत उसे गिरफ्तार कर लिया।
अमेरिका में मंगलवार को 19 साल के युवक ने व्हाइट हाउस के पास सिक्योरिटी बैरियर में ट्रक से टक्कर मार दी। उसे गिरफ्तार कर लिया गया है। ‘इंडियन एक्सप्रेस’ के मुताबिक आरोपी की पहचान भारतीय मूल के साई वार्षिथ कंडुला के तौर पर हुई है। वो अमेरिका के मिसौरी में रहता है। न्यूज एजेंसी AP के मुताबिक बैरियर को टक्कर मारने के बाद वार्षिथ ट्रक से बाहर आया और नाजी झंडा लहराने लगा।
पूछताछ में उसने बताया कि वो सरकार पर नियंत्रण कर राष्ट्रपति जो बाइडेन को मारना चाहता था। इसके लिए 6 महीने से प्लानिंग कर रहा था। सीक्रेट सर्विस के मुताबिक वार्षिथ ने यह ट्रक वर्जीनिया से लीगल डॉक्यूमेंट्स देकर किराए पर लिया था।
ट्रक से नहीं मिला कोई हथियार
आरोपी ने व्हाइट हाउस के पास लाफायेट स्क्वायर के नॉर्थ बैरियर पर टक्कर मारी। वार्षिथ नाजी समर्थक है। पूछताछ में उसने बताया कि वो हिटलर से काफी प्रभावित है, क्योंकि वो एक ताकतवर नेता था। ट्रक से कोई हथियार या विस्फोटक नहीं मिला।
एक चश्मदीद क्रिस जाबोजी ने बताया- ड्राइवर ने दो बार बैरियर पर टक्कर मारी थी। व्हाइट हाउस की प्रेस सेक्रेटरी जीन पियरे ने कहा- घटना के वक्त राष्ट्रपति बाइडेन व्हाइट हाउस में ही थे। उन्हें घटना की जानकारी दी गई।
आरोपी पर राष्ट्रपति को मारने की धमकी देने का आरोप
वार्षिथ पर राष्ट्रपति, उपराष्ट्रपति या उनके परिवार के किसी सदस्य को जान से मारने की धमकी देने, अपहरण करने और नुकसान पहुंचाने जैसे कई आरोप लगे हैं। पुलिस रिपोर्ट के मुताबिक वार्षिथ ने रात करीब 8 बजे सेंट लुइस से डलास इंटरनेशनल एयरपोर्ट के लिए फ्लाइट ली। इसके बाद उसने एयरपोर्ट के पास ही ट्रक किराए पर लिया। यहां से वो सीधा व्हाइट हाउस पहुंचा।
पहले भी हो चुकी हैं ऐसी घटनाएं
इस हमले के बाद व्हाइट हाउस की सुरक्षा बढ़ा दी गई है। न्यूयॉर्क टाइम्स के मुताबिक दो साल में कैपिटल हिल के पास बैरिकेड्स से वाहनों के टकराने की दो घटनाएं हुई हैं। 6 जनवरी 2021 को हुई कैपिटल हिंसा के करीब तीन महीने बाद, एक कार ने दो कैपिटल पुलिस अधिकारियों को टक्कर मार दी थी। इसमें एक की मौत हुई थी, दूसरा घायल हो गया था।
इसी साल अगस्त में एक व्यक्ति ने अपनी कार से कैपिटल हिल के पास एक बैरिकेड में टक्कर मार दी थी। इसके बाद कार में आग लग गई थी। आरोपी रिचर्ड योर्क ने कार से बाहर आकर हवाई फायरिंग भी की थी। इसके बाद उसने खुद को गोली मार ली थी।